Heger, Eduard, poslanec NR SR (2018-03-26):
Ďakujem, pán predseda. Vážené kolegyne, vážení kolegovia, ale v prvom rade, nominovaná vláda, na úvod by som chcel povedať, že táto vláda nemá moju dôveru. A pokúsim sa to práve vo svojom vystúpení vysvetliť. Pán Pellegrini je nový nominovaný premiér. Ale povedzme si na rovinu, čo sa udialo. Veľa ste o tom hovorili, kolegovia, ktorí ste boli predo mňou (správne „mnou“), a ja nebudem opakovať okolnosti, ktoré sa tu udiali za posledný mesiac, všetci sme si ich dobre vedomí a ja by som to len zhrnul tým, že naozaj sa tu došlo len k tomu, že sa tu vymenili figúrky na šachovnici. Pán Pellegrini nie je ani symbol ani zásadnej, ani rekonštrukcie. Ani po vymenovaní sa nijako nevyhranil k praktikám minulej vlády a vlastne môžeme to vidieť aj na samotnom programovom vyhlásení vlády, ktoré je staré, je to presne to isté programové vyhlásenie vlády, ako ste to už tu mnohí povedali. Pre mňa je pán Pellegrini iba tieň expremiéra Fica. A preto ste aj reprezentantom starých praktík. Teraz by som chcel kratučko na toto povedať jednu dôležitú vec, pretože občas, keď vystupujem, tak poukazujem aj na to, že som veriaci človek a viacerí z vás sa hlásite k viere, a chcel by som povedať jednu vec alebo jedno také dôležité, á, jednu takú dôležitú myšlienku, ktorú práve vy, ktorí ste veriaci, si potrebujete uvedomiť. Že Boh je autorita, ktorú neoklameme, ktorú neoklameme, ktorá všetko vie, vidí do nášho svedomia, vidí aj do svedomia vás, vlády, vidí aj do svedomia koaličných poslancov. A možno to, čo sme tu za posledný mesiac videli, presne to bolo také to divadlo, vymenenie šach..., á, figuriek na šachovnici a podobne a snažiť sa presvedčiť verejnosť, že všetko funguje v poriadku. Ale vy dobre viete, že Boha neoklamete a že toto je to najdôležitejšie, pretože my, ktorí sme veriaci, vieme, že on je ten ultimátny sudca a on je ten, ku ktorému sa všetci zodpovedáme. Vláda je tu však nato, aby slúžila potrebám ľudí, resp. mala by slúžiť potrebám ľudí. Ľudia platia dane a mohli by sme povedať takým jednoduchým jazykom, že sú to vlastne zákazníci vlády, ktorí platia za služby. Avšak vy aj novovymenovaná vláda práve tým, že sa len povymieňali figúrky na šachovnici a k žiadnej zásadnej rekonštrukcii neprišlo, môžme povedať, že budete pokračovať v tých starých praktikách a to, čo sme videli doteraz, bolo naozaj, že ste profesionáli v kamuflovaní. A dovoľte mi povedať prečo. Teraz by som sa chcel chvíľku venovať práve tej dobrej situácii, o ktorej hovoríme, že na Slovensku máme takú výbornú situáciu a že Slovensku sa darí. Áno, do veľkej miery je to pravda, hovoríme o tom, aký je hospodársky rast na Slovensku, ale keď sa pozrieme na okolité krajiny, keď sa pozrieme len na priestor V4, tak vidíme, že len keď si porovnáme rast za 4. kvartál roku 2017, tak náš je najnižší v porovnaní s okolitými krajinami. To len k tomu, že táto vláda nevie vyťažiť z prostredia, ktoré sa deje, tak ako okolité krajiny, ktoré tu je, momentálne tie podmienky také, že celá Európa je v konjunktúre, celá Európa je v hospodárskom raste a my v rámci V4 sme na chvoste. Ďalšia dôležitá vec, ďalší dôležitý parameter je deficit. Ak sa pozrieme na deficit za minulý rok, tak vidíme, že Slovensko je opäť, by som povedal, na chvoste. Ak sa pozrieme na dlh, samotný dlh, tak naozaj len Maďarsko je na tom horšie, hoci môžme povedať, že Poľsko má vyšší dlh, ale vieme, že pri ich veľkosti ekonomiky a pri ich nielen veľkosti, ale aj štruktúre ekonomiky tento dlh je v porovnaní s naším podstatne menší. A keď sa pozrieme na samotnú nezamestnanosť, tak aj toto je opäť vysvedčenie vlády, ktorá tu vládla, ktorá sa nazýva vládou kontinuity, že máme aj v rámci nezamestnanosti, hoci hovoríme o rekordnej nezamestnanosti, tak v rámci V4 ju máme najvyššiu. Nehovoriac o tom, že tu zápasíme s dlhodobo nezamestnanými a to je niečo, čo tu bolo dlhodobo zanedbávané, o čom hovorili aj moje kolegyne. Teraz by som sa chcel vyjadriť k pánovi ministrovi financií, pánovi Kažimírovi, pretože je to minister, ktorý naďalej bude pokračovať a ktorý tiež nemá moju dôveru. A poviem prečo. Pán minister Kažimír pôsobil 4 roky ako štátny tajomník a potom je to dvojnásobný minister. Je to skúsený politik, skúsený člen vlády. Ak niekto s takýmito skúsenosťami nevie vyťažiť práve z toho, čo tu je, tak to nie je znak, ja by som to nenazval, že to je znak neschopnosti, ja si naozaj pri pánovi ministrovi myslím, že to je znak neochoty, že to je tá obžaloba tejto vlády, to je tá obžaloba aj tomu pánovi ministrovi Kažimírovi, prečo nemôže mať moju dôveru, pretože s jeho skúsenosťami mohlo Slovensko byť niekde úplne inde. Poviem to na príkladoch. Keď si pozreme len za obdobie minulej, ale v tomto volebnom období, minulej vlády od roku 2016 do roku 2017, tak nárast daňových príjmov bol zo 14,6 mld. na 15,3 mld., to je 700 mil. Z roka 2017 na rok 2018 je to z 15,3 na 16,2 mld., čo je ďalších 900 mil. Posledný sociálny balíček bol vo výške 250 mil., ak si dobre pamätáte. Tuto sa môžme baviť o cenách, o sumách alebo o troch sociálnych balíčkoch, ktoré by sa zmestili do jedného roka do nárastu len daňových príjmov. Ďalej tu máme nárast príspevku na sociálne zabezpečenie, z roku 2016 na rok 2017 je to z 11,6 na 12,5, o 900 mil. A takto je to aj z roku 2017 na rok 2018, kde je to 600 mil. Keby sme sa pozreli len na vplyv prijatej legislatívy, tak vidíme, že napriek tomu, že tu boli nejaké ústupky v legislatíve, ktoré v konečnom dôsledku, ako by sme mohli povedať, že znížili príjmy do štátneho rozpočtu, tak sú tu iné opatrenia, ktoré zabezpečili ďalší nárast príjmov do štátneho rozpočtu, čiže nehovoriac o tom, že nám rastú príjmy do rozpočtu bez úpravy legislatívy, tak ešte upravujeme legislatívu tak, aby sme v konečnom dôsledku mali viac peňazí, čo by samo osebe nemuselo byť zlé, ak by sa to pretavilo do služieb ľuďom. Ako som povedal, ľudia platia dane nato, aby dostávali za to služby, aby bolo, aby vláda reagovala na ich potreby. Ale vidíme, že toto sa tu nedeje. A to je ten problém. Čiže celková bilancia za posledné dva roky je, že v konečnom dôsledku do rozpočtu príde o 150 mil. viac, ako keby táto legislatíva nebola zavedená, okrem tých veľkých súm, ktoré som hovoril, ktoré sú spôsobené nárastom ekonomiky. Tie opatrenia, ktoré ste urobili, sú to len opatrenia na to, aby ste vytiahli ľuďom viacej vrecák z peňazí (správne „peňazí z vreciek“). Napríklad poistný odvod, ktorý ste zaviedli ešte v roku 2016, teda začiatkom roku 2017 prišiel do platnosti, ktorý sa v konečnom dôsledku prenáša do cien. Zrušenie odpočítateľnej položky zo zdravotných odvodov, ktoré sme tu riešili v decembri minulého roku, kde opäť ste siahli na peniaze práve tým najmenej príjmovým. A posledné, keby som len spomenul, minimálnu mzdu zvyšujete tak, aby si na tom najviac zarobil štát. Zamestnanec je na druhom mieste a podnikatelia, ktorí túto hodnotu vyrábajú, sú niekde úplne v úzadí na vašich prioritách. Nehovoriac o tom, pán minister financií, že upratovanie vo výdavkoch sa pod vašou taktovkou nedeje. Vidíme to na tom, že naozaj ministerstvá každým rokom majú väčšie výdavky, za ktorými sa neskrývajú žiadne výrazné reformy, ktoré by boli výraznou investíciou do Slovenska, ktoré Slovensko tak nevyhnutne potrebuje. A opäť poukážem na vašu odbornosť. Ste skúsený minister – dvakrát ste, ste druhýkrát už, tentokrát to bude tretíkrát – na ministerstve financií, ste štátnym tajomníkom, ak niekto pozná ten rezort, ak niekto vie, kde sa dá upratať, tak ste práve vy, pán minister. Ale vy to nerobíte a to je práve vaša obžaloba. A hovoria o tom odborníci, hovorí o tom, my tu v opozícii, ale hovorí o tom aj Útvar hodnoty za peniaze. Keby sme si len zobrali jednotlivé rezorty, v ktorých boli, v ktorých prešla revízia výdavkov, či už zdravotníctvo, školstvo, doprava, trh práce a finančná správa, tak vidíme, že sa tam nachádzajú úspory ročne okolo 70 mil. a jednorazovo okolo 500 mil. Ale pozrime sa na samotné DPH. DPH medzera, alebo respektíve efektívna daňová sadzba DPH. Pán minister, vy ste nastúpili ako štátny tajomník na ministerstvo financií v roku 2006 a teraz je tá efektívna daňová sadzba presne na tom istom bode, ako ste, ako keď vy ste preberali rezort ministerstva financií vtedy ako štátny tajomník. Čiže vy ste vlastne len po sebe upratali, ale ubehlo 12 rokov a tých 12 rokov toho neporiadku, a keby som mohol ukázať graf, tak vám ukážem, že za to prvé volebné obdobie, kde vy ste bol štátny tajomník, tak efektívna daňová sadzba klesala, čiže tá DPH G rástla, áno, vy sa odvolávate na vládu Radičovej, kde sa to ešte zvýšilo, ale vy ste zdvihli ten trend, vy ste obrátili ten trend tomu, že táto daňová medzera DPH začala rásť a že začali chýbať príjmy do rozpočtu práve vďaka tomu, že ste neboli schopný vybrať takú DPH, akú ste mali. A teraz ste sa len dostali do bodu, ako ste preberali rezort. Čiže po 12 rokoch sme na mieste, ako sme boli v roku 2006. Za toto obdobie však utieklo veľa dépeháčky do rúk ľudí, ktorí ju mali odviesť. A je to približne okolo 6 mld. eur, ktoré sú stratené. Čiže ak sa chceme baviť o tom, že vy ste dneska, hovoríte o tom, ako ste znížili daňovú medzeru DPH, tak musím povedať, že ste ju len dostali na miesto, kde ste ju preberali, a výsledkom toho je 6 stratených miliárd. Ak by sme od toho odpočítali Radičovej vlády, tak, dobre, možno sa dostaneme na 4,5. Stále sú to miliardy a my tu hovoríme o opatreniach, sociálnych balíčkoch v hodnote 250 mil. eur. Posledné, čo by som chcel povedať k rezortu financií, je, že samotná Európska komisia, nehovoríme to len my, nehovoria to len odborníci, ale hovorí to aj Európska komisia, že s dlhom dlhodobo nerobíte nič. Jediné, čo robíte, je, že vyrastáme z dlhu. To je váš argument, že vyrastáme z dlhu, ale nevidíme žiadne opatrenie, pretože tie deficity sú tu každým rokom a vidíme, že okolité krajiny, krajinám sa podarilo dostať aj do prebytkového rozpočtu a ktoré tieto prebytky môžu použiť práve na investície. Ale hovorí o tom aj Európska komisia, ktorá jednoznačne poukazuje na to, že neznižujeme dlh, a hovorí tak pekne, že práve teraz je to slnečné počasie, kedy treba opravovať diery v streche. A vy, pán minister, dvojnásobný minister a štátny tajomník, ten najskúsenejší, ak by, ak to, kto iný by to mohol dokázať, ak nie vy. A vy dobre viete, že by ste to dokázali, však ste to aj niekoľkokrát povedali. Ale nerobíte to a to je tá najväčšia obžaloba. Teraz by som sa chcel chvíľočku venovať ministerstvu hospodárstva, pánovi ministrovi Žigovi. Dovoľte, aby som na úvod povedal, že je to tiež skúsený minister. Je, bol štátnym tajomníkom na ministerstve hospodárstva, potom bol ministrom životného prostredia a taktiež ministrom hospodárstva. Čiže opäť tu hovoríme o skúsenom politikovi, o skúsenom človeku, ktorý veľmi dobre pozná, ako funguje exekutíva, riadil dve ministerstvá a na jednom bol štátny tajomník. Je to podnikateľ, ak sa nemýlim, pán minister, podnikateľ od roku 1995? (Rečník sa obrátil k ministrovi, ktorý zareagoval.) Deväťdesiatjedna? Deväťdesiatjedna, čiže podnikáte veľmi dlho. Ak niekto vie, ako vyzerá, s čím zápasia podnikatelia na trhu, ak niekto vie, čo sú tie prekážky, tak, pán minister, mali by ste to byť práve vy, pretože jednak ste boli štátny tajomník, jednak ste minister hospodárstva a jednak dlhoročne podnikáte. Ale my počujeme tie hlasy, a to opäť nie sú moje hlasy, to nie je moja kritika, to je kritika aj odborných kruhov a ja by som to poukázal práve na tom, pretože vojnu byrokracii ste vyhlásili, ak sa nemýlim, minulý rok, ale vaše skúsenosti, s vašimi skúsenosťami ste tú vojnu byrokracii mohli vyhlásiť už v roku 2006, keď ste boli štátnym tajomníkom, ak sa nemýlim. Pretože tých skúseností od roku 1991 ste mali určite mnoho. Druhá dôležitá vec je, že sa nepúšťate do žiadnych veľkých opatrení. Aj ten balíček, ktorý ste predstavili, a opatrenia, ktoré ste zaviedli za prvé dva roky, sú skôr tie menšie, tie väčšie vás ešte čakajú a tie najväčšie sa tam ani nenachádzajú. A opäť hovorím, pán minister, vy ste človek, ktorý podnikanie veľmi dobre poznáte, pretože podnikáte od roku ´91, ako ste povedali, a preto ak to niekto dokáže, tak ste to vy. Ale ak to nerobíte, tak je to vaša obžaloba. Hovoríme o tom aj vy hovoríte o tom, aké máme dobré podnikateľské prostredie, že sem chodia zahraniční investori. No tak pozrime sa na rebríčky, uznávané rebríčky, ktoré vyhodnocujú podnikateľské prostredie. Index kvality podnikateľského prostredia Doing Business, sme klesli z 29. priečky na 39. miesto. Z krajín V4 sú na tom horšie už len Maďari. Pri indexu (správne „indexe“) globálnej konkurencieschopnosti sme na 59. mieste, pričom horšie sú znova na tom iba Maďari, Maďarsko na 60. Index ekonomickej slobody nás určil spomedzi krajín V4 na posledné miesto, 59. miesto. Česi sú na 24., Maďari na 55. a Poliaci na 45. Vedieme dlhé debaty o investičných stimuloch a podobne, ale tomu sa tu teraz nebudem venovať. Ešte doplním jeden index, a to je index podnikateľského prostredia, ktorý hovorí, že už zhruba dvanásť rokov klesá, Slovensko sa pohybuje v globálnom rebríčku konkurencieschopnosti na 6., najhoršom mieste z EÚ. Česko aj Poľsko majú výrazný náskok. Keby som sa len chcel zmieniť kratučko k energetike, ktorá je oblasť kolegu Galeka a verím, že sa tomu povenuje omnoho podrobnejšie. Tak len samotná nezmyselná podpora ťažby hnedého uhlia, politické obsadenie na šéfa ÚRSO, toto sú všetko skutky vašej vlády, ktorá je vašou obžalobou. Obmedzenie výroby energie pre vlastné potreby, teraz o tom začínate hovoriť a je to len plánom, ale opäť toto sú veci, ktoré tu už mohli byť. Netransparentné stanovenie tarify za prevádzkovanie systému, to, že prenášame tieto náklady vlastne do cien ľuďom, dávame ľuďom, aby zaplatili tieto náklady. Tu by som ešte len poznamenal z dôvodu času len pár vecí, na ktoré sa podnikatelia dlhodobo sťažujú a nie je to teda vec len hospodárstva, ale vy ako človek, ktorý je jednak skúsený minister a skúsený podnikateľ, je ten, ktorý by ste mali za toto lobovať, a to je, aby podnikatelia mali to prostredie nastavené stabilne. To je niečo, čo môžte zabezpečiť vy, my sami sme tu predkladali zákon nato, aby zákony týkajúce sa podnikateľského prostredia prichádzali do platnosti v jeden dátum. Vy sám to máte vo svojich dokumentoch aj v RIA 2020, ale ešte zatiaľ tento zákon ani z našej dielne neprešiel, pritom je to opatrenie, na ktoré sa sám odvolávate. Samotní podnikatelia volajú po tom a podnikateľské prostredie to potrebuje, či už je to zníženie odpisovacej doby, či už je to, to je uvoľňovanie odpisovej politiky, alebo uvoľnenie konkurencie v energetike, alebo samotné zjednodušenie podnikania. Stabilitu legislatívy som spomenul. A mohol by som hovoriť o platobnej disciplíne. Mohol by som hovoriť o byrokracii či už pri eurofondoch a podobne, nie je na to čas. Ale toto sú práve argumenty, ktoré hovoria proti vám, ktoré sú vašou obžalobou a sú jasným dôkazom toho, že skúsení ľudia ako pán minister Kažimír, ako pán minister Žiga by mohli pre Slovensko urobiť omnoho viac, ak by pristupovali k politike ako k službe, ako v službe vo vláde, ako službe ľuďom a k potrebám a chceli by zabezpečiť lepší život pre ľudí, pretože tempo, akým to robíte, je vyslovene argument, ktorý hovorí proti vám. Na záver by som chcel sa opýtať jednu dôležitú otázku, a to je na pána predsedu vlády, pretože pán predseda vlády bol ten, ktorý mal na starosti ako podpredseda pre investície a informatizáciu, mal na starosti implementačnú jednotku, ktorá dohliadala na implementáciu a opatrenia ministerstiev a Útvaru hodnoty za peniaze. Pán minister financií Peter Kažimír bol ten, ktorý má pod svojím ministerstvom a je gestorom Útvaru hodnoty za peniaze a títo dvaja páni ju uviedli do praxe, do reality. Dnes je pán Pellegrini premiérom a pán minister financií je aj podpredsedom vlády, a preto sa pýtam vás, že či plánujete, resp. čo idete urobiť teda s Útvarom hodnoty za peniaze, lebo ak je to vaša priorita, tak by sme radi, ja by som rád poznal odpoveď na to, ako povýšite tento projekt hodnoty za peniaze a či sa budú ňou riadiť aj vaši ministri, pretože dnes už na to máte kompetencie a autoritu. A nehovoriac o tom, že to máte jasne zadefinované v programovom vyhlásení vlády, mali ste to aj v roku 2016, keďže je to to isté, tak by som len krátko zacitoval. „Nastupujúca vláda si uvedomuje potrebu presadenia strategickej úlohy štátu v jednotlivých rezortoch.“ Toto sú vety, ktoré hovoria proti vám, pretože keď si ich porovnáme so skutkami, tak vidíme, že to nejde, a pred chvíľočkou som hovoril o tých dôvodoch. Ale tu uvádzate: „Na základe modernizácie a ozdravenia verejnej správy bude postupovať tak, aby občania dostávali za peniaze odvedené na daniach skutočnú hodnotu v podobe kvalitných a dostupných služieb. Dôsledným uplatňovaním princípu hodnoty za peniaze a prijatím nového protischránkového zákona o daňových rajoch možno zabezpečiť spoločenský pokrok, čiže tvorbu nových pracovných miest,“ (zaznel zvuk časomeru) „rovný prístup k verejným službám a podmienky pre kvalitný život tak v mestách, ako i na vidieku.“ Toto je vami zadefinovaná veta o Útvare hodnoty za peniaze. My sme sa dlhé roky potom dovolávali a chceme vidieť, že či to budete uplatňovať, a preto sa aj pýtam pána premiéra túto otázku. Ďakujem za vašu pozornosť, ako som povedal, táto vláda nemá moju dôveru. (Potlesk.)